Illum l-UE u 15-il membru ieħor tad-WTO ħadu deċiżjoni dwar arranġament li jippermettilhom iressqu appelli u jsolvu t-tilwim kummerċjali ta' bejniethom minkejja l-paraliżi li l-Korp tal-Appell tad-WTO jinsab fiha bħalissa. Meta jitqies l-appoġġ qawwi u sod tal-UE għal sistema kummerċjali msejsa fuq regoli, hija kienet minn ta' quddiem fil-proċess li tiġi stabbilita miżura ta' kontinġenza fid-WTO. Il-Kummissarju għall-Kummerċ Phil Hogan qal: “Il-ftehim tal-lum huwa r-riżultat tal-impenn politiku li ttieħed fil-livell ministerjali f'Davos f'Jannar. Din hija miżura provviżorja li tirrefletti l-paraliżi temporanja tal-funzjoni ta' appell tad-WTO għat-tilwim kummerċjali. Dan il-ftehim jixhed il-fehma soda tal-UE u ta' bosta pajjiżi oħra li fi żmien ta' kriżi jaqbel li naħdmu id f'id. Se nissuktaw bl-isforzi tagħna fuq il-prijorità li nreġġgħu lura l-funzjoni ta' appell tas-sistema tad-WTO għas-soluzzjoni tat-tilwim. Sadanittant, nistieden lill-Membri tad-WTO biex jissieħbu f'dan l-arranġament miftuħ li tant huwa kruċjali għar-rispett u l-infurzar tar-regoli kummerċjali internazzjonali.” L-Arranġament Provviżorju ta' Arbitraġġ tal-Appelli bejn Bosta Partijiet jirrifletti r-regoli normali tal-appell tad-WTO u jista' jintuża bejn kwalunkwe membru tal-Organizzazzjoni li jkun jixtieq jissieħeb, sakemm il-Korp tal-Appell tad-WTO ma jkunx qed jiffunzjona bis-sħiħ. Il-ftehim tal-lum jenfasizza l-importanza li l-membri tad-WTO li qed jipparteċipaw – l-Awstralja; il-Brażil; il-Kanada; iċ-Ċina; iċ-Ċilì; il-Kolombja; il-Costa Rica; l-Unjoni Ewropea; il-Gwatemala; Hong Kong, iċ-Ċina; il-Messiku; New Zealand; in-Norveġja; Singapore; l-Iżvizzera; u l-Urugwaj – jagħtu għal sistema għas-soluzzjoni tat-tilwim fid-WTO. Din is-sistema tiggarantixxi li t-tilwim kummerċjali jkun ista' jiġi solvut permezz ta' aġġudikazzjoni imparzjali u indipendenti, li hija essenzjali għal sistema kummerċjali multilaterali msejsa fuq regoli. Qed nistennew li l-Arranġament Provviżorju ta' Arbitraġġ tal-Appelli bejn Bosta Partijiet jiġi nnotifikat lid-WTO fil-ġimgħat li ġejjin, ladarba l-Membri rispettivi tad-WTO jiffinalizzaw il-proċeduri interni tagħhom, u li fis-segwitu tagħhom dan l-arranġament jidħol fis-seħħ. Għal aktar informazzjoni Id-Dikjarazzjoni Ministerjali It-Test tal-Arranġament Id-Dikjarazzjoni tal-Ministri, Davos, l-24 ta' Jannar 2020 Id-dikjarazzjoni tal-UE fil-laqgħa tal-Kunsill Ġenerali tad-WTO tad-9 ta' Diċembru 2019 Il-Proposta tal-UE dwar ir-riforma tal-Korp tal-Appell